b'\n_START_ARTICLE_\nEurocorps\n_START_SECTION_\nZgodovina\n_START_PARAGRAPH_\nEurocorps je bil uradno ustanovljen 1. oktobra 1993 (s postavitvijo poveljujo\xc4\x8dega generala) na osnovi predhodno delujo\xc4\x8de Nem\xc5\xa1ko-francoske brigade, pri \xc4\x8demer se je Nem\xc4\x8diji in Franciji pridru\xc5\xbeila \xc5\xa1e sosednja Belgija. Korpus je bil tako ustanovljen z namenom zagotoviti mednarodno voja\xc5\xa1ko enoto, ki bi delovala znotraj Evropske unije, hkrati pa bi bila tudi del organizacije NATO. 5. novembra istega leta pa je bila uradna sve\xc4\x8dana prireditev, katere so se udele\xc5\xbeili ministri za obrambo in na\xc4\x8delniki general\xc5\xa1tabov vseh treh dr\xc5\xbeav \xc4\x8dlanic._NEWLINE_\xc5\xa0panija se je pridru\xc5\xbeila 1. julija 1994. Istega meseca, na dan Bastilje (14. julij), se je Eurocorps prvi\xc4\x8d predstavil javnosti, ko je sodeloval na tradicionalni voja\xc5\xa1ki paradi na Elizejskih poljanah. Zadnja \xc4\x8dlanica, Luksemburg, se je pridru\xc5\xbeila 7. maja 1996._NEWLINE_Leta 1999 se je pri\xc4\x8dela reorganizacija korpusa v hitroreakcijsko enoto, ki bi posredovala na kriznih obmo\xc4\x8djih. Od leta 2002 so se v delovanje korpusa vklju\xc4\x8dile tudi druge partnerske dr\xc5\xbeave oz. dr\xc5\xbeave opazovalke.\n_START_SECTION_\nDelovanje\n_START_PARAGRAPH_\nTrenutna primarna naloga Eurocorpsa je delovanje v kriznih razmerah. Glede odlo\xc4\x8ditve o delovanju je korpus popolnoma avtonomen. Odbor, ki ga sestavljajo na\xc4\x8delnik general\xc5\xa1taba in politi\xc4\x8dni predstavnik Ministrstva za zunanje zadeve iz vsake dr\xc5\xbeave, odlo\xc4\x8di o mo\xc5\xbenosti razmestitve na krizno obmo\xc4\x8dje. Pro\xc5\xa1njo za razmestitev lahko vlo\xc5\xbeijo mednarodne organizacije (Evropska unija in NATO) ali pa \xc4\x8dlanice Eurocorpsa._NEWLINE_Ve\xc4\x8dina enot, ki sestavljajo korpus, je v mirnodobni sestavi podrejana lastni dr\xc5\xbeavni oboro\xc5\xbeeni sili; le \xc5\xa1tab (ve\xc4\x8dinoma le ogrodje), Francosko-nem\xc5\xa1ka brigada in Multinational Command Support Brigade so neposredno pod poveljstvom korpusa. V primeru aktiviranja korpusa se popolni sestava \xc5\xa1taba in oboro\xc5\xbeene sile dr\xc5\xbeav \xc4\x8dlanic razporedijo enote pod korpus in prenesejo pravico operativnega poveljstva na korpus._NEWLINE_Uradni jezik korpusa je angle\xc5\xa1\xc4\x8dina, kljub temu, da le-ta ni uradni jezik nobene (trenutne) dr\xc5\xbeave \xc4\x8dlanice. Vsi pripadniki korpusa tako morajo imeti zadostno znanje angle\xc5\xa1\xc4\x8dine, da lahko delujejo v korpusu.'